234 



Alger paa store Dybder ved Spitzbergen , nemlig Delesseria 

 sinuosa i 85 Favnes Dybde, Ptilota pectinata i 150 Fv. og 

 Desmarestia viridis i 80 — 100 Fv. Dybde. Sammesteds sammen- 

 stilles en Række Angivelser af Dickie, ifølge hvilke en 

 Del Arter ere fundne i Baffins-Bay i betydelige Dybder, for 

 en stor Del indtil 100 Fv.; men Forf. tilføjer: «Tillförlit- 

 ligheten af dessa uppgifter synes mig kunna på goda grunder 

 sättas i tvifvel». I min Fortegnelse over Alger, samlede paa 

 Dijmphna-Expeditionen 1 ), opføres 11 Arter som fundne ved 

 Novaja-Zemlia og i det kariske Hav i Dybder mellem 70 og 

 100 Favne, og ogsaa fra andre Dele af Ishavet foreligge An- 

 givelser om Fund af Alger i lignende store Dybder. 



De fleste af disse Angivelser ere vistnok paalidelige nok, 

 for saa vidt som der ikke er Grund til at tvivle om, at de paa- 

 gjældende Alger ere optagne med Skraber eller andet Redskab 

 fra de angivne Dybder; men et helt andet Spørgsmaal er, om 

 de have voxet paa de Steder, hvor de ere blevne tagne. Ved 

 Bølgebevægelse, Is og maaske ogsaa stærk Strøm løsnes mange 

 Alger fra det Sted, hvor de ere fæstede, og føres bort til andre 

 Steder, hvor de kunne leve en kortere eller længere Tid i løs 

 Tilstand. Ere Betingelserne gunstige, navnlig Dybden ikke for 

 stor, ville visse Arter kunne leve længe i løs Tilstand, ja endog 

 formere sig (se S. 219). Men mange løsrevne Alger ville af 

 Strømmen blive førte ud paa saa store Dybder, at de ikke ville 

 kunne trives der paa Grund af Mørket; dog ville de meget vel 

 kunne holde sig levende der i længere Tid, idet de tære paa 

 deres Reservestoffer, ligesom de under normale Forhold kunne 

 overstaa den lange mørke Vintertid uden Skade. Den lave og 

 konstante Temperatur i de store Dybder vil vel bidrage til at 

 bevare dem. 



Alle Angivelser om Fund af Alger paa større Dybder, som 



J ) N. Wille og L. Kolderup Rosenvinge, Alger fra Novaia-Zemlia og 

 Kara-Havet. «Dijmphna-Togtets zoologisk-botaniske Udbytte». Kjøben- 

 havn 1885, S. 91. 



